उपभोक्ता व खाद्य मंत्रियों के सम्मेलन में केंद्रीय मंत्री राम विलास पासवान ने सभी राज्यों से महंगाई पर काबू पाने के लिए हाथ मिलाने की अपील की। मूल्यों में उतार-चढ़ाव की दैनिक जानकारी वास्तविक तौर पर दी जाए जिससे सरकार समय पर उचित कदम उठा सके। बाजार में रोजमर्रा की खाद्य वस्तुओं के मूल्य पर निगरानी करने वाले ढांचे को मजबूत करना आवश्यक है। इसी के मद्देनजर राज्यों की मदद से 102 केंद्रों से खुदरा मूल्यों के आंकड़े जुटाए जाते हैं। इसमें भी कम आय वर्ग, मध्य आय और उच्च आय समूहों के तीन विभिन्न बाजारों से खुदरा मूल्य के साथ थोक मूल्य के आंकड़ों का दैनिक संग्रह किया जाता है।